ועדת העבודה, הרווחה והבריאות, כנסת 23, פרוטוקול מספר 138, 2021-03-03 16:15

חיים כץ: אחר צוהריים טובים.

חיים כץ: היום יום רביעי, 3 במרץ 2021, י"ט באדר התשפ"א.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק הביטוח הלאומי (תיקון מס' 224 – הוראת שעה) (מענק חד-פעמי חלף הגדלת קצבאות הנכות לשנת 2020) (תיקון), התשפ"א-2021, מ/1395 – בהכנה לקריאה השנייה והשלישית.

חיים כץ: אמרתי כבר כמעט בכל ישיבה של הוועדה שאנחנו נמצאים בממשלה לא עובדת ובכנסת לא נורמלית והעסק לא עובד כרגיל.

חיים כץ: אחרי עבודה מאומצת חוקקנו את חוק קצבאות הנכים ב-15 בפברואר 2018.

חיים כץ: דיברנו על 4 מיליארד שקל לשינוי קצבאות באופן מסודר.

חיים כץ: בשנת 2020 היה צריך להיות עדכון, שלא עודכן בגלל שלא עבר התקציב.

חיים כץ: ואז לפני כארבעה–חמישה חודשים, בחודש אוקטובר הנכים קיבלו את מה שהם היו אמורים לקבל כקצבה קבועה, כמענק חד-פעמי בגין כל השנה.

חיים כץ: לצערי עכשיו הכנסת מתפזרת והולכים לבחירות ועוד פעם הקצבאות לא יעודכנו, אבל הם יקבלו מענק פעם נוספת לשישה חודשים, עד חודש יוני, בגובה הקצבאות שהיו צריכות להתעדכן.

חיים כץ: דהיינו קצבה חודשית שהייתה אמורה להתעדכן כפול שישה חודשים – זה מה שהם יקבלו.

חיים כץ: אני מקווה שאחרי הבחירות הללו תקום ממשלה בישראל שתוכל לממש את החוק שקבענו עם הנכים, שהקצבאות יעודכנו באופן קבוע ולא נצטרך לערוך דיונים חפוזים כאלה בוועדה ולהשאיר את המליאה ממתינה, באופן מהיר כזה.

אוסאמה סעדי: להשאיר את המליאה על hold.

חיים כץ: אם לא היו בחירות חברי הכנסת לא היו נשארים.

חיים כץ: יש כאן כל מיני כאלה שלא נעים להם מהנכים, אחרת הם לא היו נשארים, הם היו אומרים: יש עוד שבוע ועוד חודש.

חיים כץ: אבל אני כיושב-ראש ועדה ידעתי לאן להפנות ואת מי להפנות, וכנראה שהעוצמות של הנכים עושות את שלהן ונתנו לנו הזדמנות לדון בישיבה הזאת ולהביא עוד פעם לנכים, לצערי כמענק ולא כקצבאות מעוגנות ומסודרות, את מה שמגיע להם בדין.

חיים כץ: בבקשה, גברתי.

יעל סלנט: מכיוון שזו הצעה ממשלתית, היית רוצה שטלי ארפי ממשרד האוצר תסביר?

טלי ארפי: שלום לכולם.

טלי ארפי: אנחנו מביאים הארכה של המענק שניתן לנכים עבור שנת 2020.

חיים כץ: למה את לא אומרת: אני מצטרפת למה שחיים הסביר?

טלי ארפי: הצטרפתי באיחור ולא שמעתי, אבל מה שחיים אמר – אני מצטרפת.

חיים כץ: תודה רבה.

חיים כץ: עלי בינג, אתה רוצה להגיד משהו?

עלי בינג: אני מצטרף אל מה שחיים אמר.

אוסאמה סעדי: אני כמובן מצטרף לדבריו של חברי יושב-ראש הוועדה.

חיים כץ: חברי על אמת, לא "חברי המלומד".

אוסאמה סעדי: לא אמרתי "מלומד".

אוסאמה סעדי: כשאמרתי "חברי" התכוונתי לזה.

אוסאמה סעדי: אני זוכר שהיית אז שר העבודה והרווחה ואני הייתי בכנסת הראשונה שלי.

אוסאמה סעדי: זה היה ממש לפני ההתפטרות והרוטציה שלי שאז עזבתי את הכנסת.

חיים כץ: זה היה בהסכם אחרי שאבי ניסנקורן הגאון עשה הסכם בהסתדרות בלי להתעסק בוועדה ובלי להבין את הנתונים ובלי לשבת עם כל ארגוני הנכים.

חיים כץ: הוא חשב שהוא גאון אבל הוא שטחי.

אוסאמה סעדי: אז חברי דוד ביטן, שהיה יושב-ראש הקואליציה - - -

חיים כץ: גם עשה את מה שלא היה צריך לעשות.

אוסאמה סעדי: הוא עשה אז כנס בבית סוקולוב, אתה זוכר, אני מזכיר לכולם, והגענו נציגים של כל הסיעות ותמכנו במאבק, כי זה מאבק צודק של בעלי המוגבלות.

אוסאמה סעדי: צריך לתת להם את הזכות לחיות בכבוד.

אוסאמה סעדי: מה שאנחנו נותנים זה פירורים.

אוסאמה סעדי: מה זה שאנחנו נותנים להם 190 שקל?

אוסאמה סעדי: מה יעשו ב-190 שקל?

אוסאמה סעדי: גם כל הקצבה של 100% נכות היא 3,700 שקלים.

אוסאמה סעדי: חיים, היית שר, ואתה גם באת מקרב העובדים, ואנחנו מייצגים את הקבוצות החלשות והמוחלשות.

אוסאמה סעדי: צריך פעם אחת ולתמיד לתת להם את הזכות לחיות בכבוד ולהשוות את הקצבה לשכר מינימום.

אוסאמה סעדי: זה המינימום שאנחנו נוכל לעשות.

אוסאמה סעדי: לכן אמרתי במליאה – ותמכתי כמובן בפטור – שאנחנו נצביע בעד, למרות שזה מעט מדי ומאוחר מדי.

אוסאמה סעדי: לפחות גם הכסף הקטן הזה צריך להגיע אליהם כמה שיותר מהר.

חיים כץ: מאה אחוז, אז נעשה את זה מהר.

חיים כץ: תקריאי ונצביע.

אלכס פרידמן: אנחנו גם בעד.

יהודה דורון: גם אני בעד.

אלכס פרידמן: אנחנו מברכים אתכם, את היושב-ראש, את שר האוצר על הדבר המבורך.

חיים כץ: הברכות אחר כך.

אלכס פרידמן: אתה יודע, אתה בורח מהר.

אלכס פרידמן: אני מעדיף לברך מראש.

חיים כץ: אני רוצה להעביר את זה במליאה.

אלכס פרידמן: יאללה, לך על זה.

יעל סלנט: בהתאם לתיקון היה צריך להביא העלאה של קבע לקצבאות בשתי פעימות ב-2020 וב-2021, כשסכום הקצבה היה אמור להיות לא פחות מ-3,700 שקל.

יעל סלנט: סך העלות היה אמור להיות 4.341 מיליארד שקל.

יעל סלנט: מה שמובא כאן זה מענקים באותם תנאים.

חיים כץ: ממה נובע המספר 41?

חיים כץ: זה היה 4.1 מיליארד שקל והוספנו פעמיים ח"י וחמסה.

יעל סלנט: המענקים האלה הם חד-פעמיים.

יעל סלנט: הם ישולמו, על פי ההארכה כאן, בחודשים ינואר 2021 ועד יוני 2021.

יעל סלנט: כמובן שביולי 2021 נחזור לאותו מצב ללא המענקים, לאותה קצבה ששולמה בשנת 2019 ויהיה צריך להביא לכאן תיקון של קבע כפי שמתחייב לפי הוראות החוק.

יעל סלנט: בהצעת החוק הממשלתית נאמר שהמענקים האלה בגין שנת 2020 ובגין המחצית הראשונה של שנת 2021 הם חלף העלאת הקצבאות בשנת 2020 ובמחצית הראשונה של שנת 2021.

יעל סלנט: אנחנו חידדנו בנוסח – זה לא היה כוונת הממשלה, כוונת הממשלה הייתה, לפי שיחות מקדימות שערכנו, שההעלאה הזאת תהיה חלף המדרגה של שנת 2020.

יעל סלנט: כמובן היא לא תהיה חלף המדרגה של שנת 2021 ותיקנו את זה גם בנוסח.

יעל סלנט: העלאת הקבע, ככל שתגיע, והיא מתחייבת לפי החוק, כמובן צריכה להינתן בהתאם למה שיוחלט בממשלה.

אוסאמה סעדי: מה יקרה אחרי יוני?

חיים כץ: אנחנו נתכנס ונעשה.

יעל סלנט: אחרי יוני חוזרים לשיעור הקצבה ללא המענק.

טלי ארפי: מתוך הנחה שיהיה חוק הסדרים, יהיה תקציב והנושא הזה יובא לממשלה.

חיים כץ: שיצביעו נכון.

חיים כץ: עכשיו נעבור לקריאת הצעת החוק.

יעל סלנט: חוק הביטוח הלאומי (תיקון מס' 218 – הוראת שעה) (מענק חד-פעמי חלף הגדלת קצבאות הנכות לשנת 2020) (תיקון), התשפ"א–2021 כלומר כל התוקף של הוראת השעה יהיה עד סוף שנת 2021.

יעל סלנט: המענקים ישולמו רק עד יוני 2021.

יעל סלנט: זה משפיע לנו על עוד הוראה שמסתתרת בתוך הוראת השעה.

יעל סלנט: אני חוזרת: המענקים ישולמו עד יוני 2021 אבל הוראת השעה כולה תעמוד בתוקף עד לדצמבר 2021.

טלי ארפי: כדי לאפשר לביטוח הלאומי לשלם גם אם עבר המועד של יוני 2021.

טלי ארפי: לפעמים חלים עיכובים.

טלי ארפי: שלא יהיה מצב שבגלל שעברנו את יוני 2021 ועדיין אדם זכאי לתשלום לא ישלמו לו.

יעל סלנט: למרות שכמובן שאם אדם יהיה זכאי לקצבת נכות גם בשלבים מאוחרים יותר המענקים האלה אמורים להיות משולמים לו, זה הדין שהיה באותה תקופה ולא יכולה להיות לגבי זה מחלוקת.

יעל סלנט: חשוב מאוד להגיד את זה.

יעל סלנט: זה משפיע גם על תיקון שעשינו לסעיף 406, שקבע שכל המענקים שמשתלמים מכוח הסכמים לפי סעיף 9 בין המוסד לביטוח לאומי לבין אוצר המדינה, שעניינם נגיף הקורונה, לא ייחשבו כהכנסה לעניין כל דין, אלא אם נקבע אחרת בהסכם.

יעל סלנט: אנחנו מאריכים פה גם את ההוראה הזאת כי היא נמצאת בתוך הוראת השעה שמוארכת כולה.

יעל סלנט: זה הארכת המענקים.

יעל סלנט: לאחר מכן זה כבר לא יהיה.

יעל סלנט: מועדי התשלום – כלומר בסוף כל רבעון, בסוף הרבעון הראשון ובסוף הרבעון השני.

חיים כץ: את זה תכתבי לי במכתב שאני צריך להקריא?

יעל סלנט: כן.

חיים כץ: הוא כתוב כבר?

יעל סלנט: בוודאי.

חיים כץ: אז תני לי אותו ואנחנו נלך למליאה.

יעל סלנט: סעיף קטן (ה) מדבר על שיפוי של המוסד לביטוח לאומי, והסכומים האלה הם כמובן במיליארדים.

טלי ארפי: חסר עוד סעיף.

טלי ארפי: בפסקה (3), בלוח ח(1)(א).

יעל סלנט: לא חסר.

יעל סלנט: זה רק עדכון של הכותרת אבל אם הכותרות נשארות אותו דבר אז לא פספסתי.

חיים כץ: יש עוד משהו?

חיים כץ: אפשר לעבור להצבעה?

יעל סלנט: אתה רוצה שנציין את סכומי המענקים?

יעל סלנט: בגדול, למי שמקבל קצבה חודשית מלאה הסכום הוא 190 שקל.

יעל סלנט: מי שמקבל קצבה חודשית חלקית – זה משתנה לפי דרגת אי הכושר, זה נע בין 114–141 שקל.

יעל סלנט: אזרחים ותיקים שמקבלים גמלה נוספת לנכה מקבלים את אותו שיעור שמקבלים מקבלי קצבת נכות.

חיים כץ: אתה שומע, דורון?

חיים כץ: הם היו צריכים לקבל חצי.

יעל סלנט: הם מקבלים את השיעור המלא שמקבלים מי שמקבל קצבת נכות.

יעל סלנט: ילדים נכים מקבלים לפי המצב שלהם, לפי הדרגה שלהם ולפי מבחני תלות, כאשר הסכום הגבוה הוא 490 שקל למי שמקבל גמלה בדרגה הגבוהה או למי שמקבל 8 או 9 נקודות בבדיקת תלות שעורך המוסד.

יעל סלנט: כל יתר הילדים מקבלים 83 שקלים, שלחצי שנה זה 500 שקל.

יעל סלנט: שר"מ מקבלים בין 100–300 שקל, תלוי בדרגות.

יעל סלנט: המונשמים מקבלים תוספת של 5,341 שקל לחודש, תוספת משמעותית.

חיים כץ: מי בעד הצעת החוק?

חיים כץ: ירים את ידו.

חיים כץ: מי נגד?

חיים כץ: מי נמנע?

חיים כץ: בעד – 3

חיים כץ: נמנעים – אין

חיים כץ: הצעת החוק אושרה.

חיים כץ: תודה רבה.

חיים כץ: כל חברי הכנסת, שהם שלושה במספר, הצביעו בעד.

חיים כץ: אציין את שמם במליאה ואודה להם על ההצבעה.

חיים כץ: ברכות.

חיים כץ: תודה רבה.

חיים כץ: הישיבה נעולה.